’Ti tso̱nínkakohanra ti chojni chjasintajni la xráxinkaonra kixin senó janhan kónínkakóna sin.
Ti jahara na̱xa̱ chrókjuíchꞌera éxi ti ti nkehe ichꞌe ti chojni chjasintajni,
ndá ti chojni chjasintajni la chrótjue̱hé ti jahara.
Kjánchó janhan kjuéyá ti jahara kixin chrókꞌuaxrjekjanxínra ti chojni chjasintajni.
Méxra̱ ti chojni chjasintajni la nínkakohanra kixin í tjénka̱yáxinhñara éxi jehe sin xi̱kaha.
*Xráxinkaonra ti nkehe tjo̱nka̱ra kixin ti nkexro chꞌehe ixra̱ ijnko lamo la kanhñó tꞌe̱to̱an.
Ti nínkakohen sin ti janhan la tjinkaon sin chrókꞌóñána sin,
la kja̱xin xi̱kaha sichꞌehe sin ti jahara.
A̱ndá ti kuitekaon sin ti nkehe kjuákohá sin,
ndá kja̱xin tsitekaon sin ti nkehe na̱xa̱ tsjákohéra sin.
Mé xi̱kaha kaín tíhi sitꞌahara sin kixin jahara tinkachónkira ti janhan kixin jehe sin mé chónhña sin ti nkexro ichrꞌán ti janhan kꞌuinka.
’Ti chrókꞌuinkahya ntihi la chrónixja̱hya sin,
ndá chróchóntahya sin ijie̱.
Ndá ijie kohya nketí tsaáxin sin kixin ti ijie̱ kjuasin sin.
Ti sin nínkakona mé kja̱xin nínkakohen sin Tꞌaná.
Jehe sin chróchóntahya sin ijie̱ ti chrókꞌuejokianhña sin ntihi ti kjuásian kjuaxroan ninkexró tsíkjasinhña senó.
Ndá ijie ó kꞌuíkon sin kaín ti kjuaxroan la kjónté nínkakohen sin ti janhan,
la ko kja̱xin nínkakohen sin Tꞌaná.
*Mé xi̱kaha tso̱hen kaín tíha ndá tsoxiteyá ti nkehe ndáchro ti ley chónta sin ndáchro:
“Janhan la kjuásinhña ijie̱ la kónínkakóna sin.”
A̱ndá ti ó itsi ti Ncha̱kuén Díos chaxín mé tsjinki̱tsa,
la tsochronka nkexrín itjen janhan,
kixin janhan mé tsochrꞌanxián ti itjen Tꞌaná.
La ko jahara kja̱xin tso̱chro̱nkara nkexrín itjén janhan kixin nkoko̱a kꞌuéjoni ndesi xránkíxixín.
’Kaín tíhi tjo̱nka̱ra kixin chrókui̱tékaonra ti nkehe kjuákohára.
Ti sin judío la tsakítsjexín sin ni̱nko ti jahara la itsi jnko ña̱o la ti tsꞌóñá sin ti jahara la tsondáchro sin kixin xi̱kaha tjejóchꞌehe sin ixra̱ Díos.
Mé xi̱kaha sichꞌe sin kixin chónhña sin ti Tꞌaná la ko chónhña sin ti janhan.
A̱ndá tjo̱nka̱ra kaín tíhi kixin ti ó tsjixraká ti ña̱o xi̱kaha tso̱hen,
la tsoxraxinkáonra kixin ó xráxín kꞌuéxrja̱nka kaín tíhi.
’Ndáxrja̱nhña tíhi ndesi xránkíxixín kixin nkoko̱a kꞌuéjoni.